ম্যাক্সওয়েল, জাদেজা, ডি কক- ক্রিকেট অস্ট্রেলিয়ার তালিকায় বিশ্বকাপের সেরা একাদশ
বিশ্বকাপ প্রায় শেষের পথে, এখন কেবল সেমিফাইনালের দুটি ম্যাচ ও ফাইনাল বাকি। অর্থাৎ টুর্নামেন্টের পর্দা নামার আর ৬ দিনের অপেক্ষা।
অস্ট্রেলিয়া, দক্ষিণ আফ্রিকা, ভারত ও নিউজিল্যান্ডের চোখ এখন শিরোপায়। তবে চারটি দলের ক্রিকেটারদের নিয়ে এবারের বিশ্বকাপের সেরা একাদশ দিয়েছে ক্রিকেট অস্ট্রেলিয়া।
বিশ্বকাপ শেষ হতে হতে আরও একাদশ আসবে কিন্তু ক্রিকেট অস্ট্রেলিয়ার এই একাদশ থেকে একটা ধারণা পাওয়া যায়- কেমন হল এবারের বিশ্বকাপের সেরা পারফর্মারদের খেলা।
৯ ম্যাচে ৫৯১ রান, ৬৫ গড়, ১০৯ স্ট্রাইক রেট, ৪টি সেঞ্চুরি
দক্ষিণ আফ্রিকার এই ওপেনিং ব্যাটার আন্তর্জাতিক ক্রিকেট থেকে বিদায় নেবেন বিশ্বকাপের পরে এটা ক্রিকেট ভক্তদের অনেকে মেনে নিতে পারেননি।
বাংলাদেশ, শ্রীলঙ্কা, অস্ট্রেলিয়া ও নিউজিল্যান্ডের বিপক্ষে শতক হাঁকিয়েছেন এই বাহাতি ব্যাটার।
তিনি এই বিশ্বকাপে সর্বোচ্চ শতকের মালিক। কোনও দক্ষিণ আফ্রিকান এক টুর্নামেন্টে কখনো ডি ককের চেয়ে বেশি রান নেননি।
আর ৮২ রান করতে পারলে ডি কক একটি ওয়ানডে বিশ্বকাপ আসরে শচীন টেন্ডুলকারের সর্বোচ্চ ৬৭৩ রান স্পর্শ করবেন।
৯ ম্যাচে, ৪৯৯ রান, ৫৫ গড়, ১০৫ স্ট্রাইক রেট, ২টি ফিফটি, ২টি সেঞ্চুরি
প্রায় ১৩-১৪ বছর ধরেই ডেভিড ওয়ার্নার অস্ট্রেলিয়ার হয়ে ওপেন করছেন এবং গত তিনটি বিশ্বকাপেই অস্ট্রেলিয়ার অন্যতম ভরসার জায়গা ওয়ার্নার।
এবারের বিশ্বকাপেও ওয়ার্নার আছেন তুখোর ফর্মে, পাকিস্তান ও নেদারল্যান্ডেসের বিপক্ষে দুটি শতক হাঁকিয়েছেন। পরপর তিন ম্যাচেই পেতে পারতেন শতক কিন্তু নিউজিল্যান্ডের বিপক্ষে তিনি ৮১ রান করে আউট হয়ে যান।
অস্ট্রেলিয়া এবারের বিশ্বকাপে পাওয়ারপ্লেতে সবচেয়ে বেশি রান তুলেছে, যার পেছনে ছিলেন ডেভিড ওয়ার্নার।
৯ ম্যাচ, ৫৬৫ রান, ৭০ গড়, ৩টি শতক, ২টি ফিফটি, সাথে পাঁচ উইকেট
এই বিশ্বকাপের প্রাপ্তি বলা চলে নিউজিল্যান্ডের এই ক্রিকেটারকে।
২৩ বছর বয়সী এই অলরাউন্ডার এবারের বিশ্বকাপে নিউজিল্যান্ডের গতিপথ ঠিক করে দেন ইংল্যান্ডের বিপক্ষে ম্যাচে শতক হাঁকিয়ে।
এরপর অস্ট্রেলিয়ার বিপক্ষে ৩৮৮ রান তাড়া করতে নেমে আরও একটি শতক হাঁকান, পাকিস্তানের বিপক্ষে দলীয় ৪০১ রানের সংগ্রহে রাচিন একটি সেঞ্চুরি তুলে নেন।
এছাড়াও ভারতের বিপক্ষে গুরুত্বপূর্ণ ৭৫ রানের একটি ইনিংস খেলেন রাচিন।
রাচিনের বাবা ছিলেন ভারতের, তিনি ভারতের দুই কিংবদন্তী সাচিন টেন্ডুলকার ও রাহুল দ্রাবিড়ের নাম থেকে অংশ নিয়ে রাচিন নাম রাখেন ছেলেন।
ভারতে এবার প্রতিটি স্টেডিয়ামেই তুমুল সমর্থন পেয়েছেন রাচিন রাভিন্দ্রা।
তিনি হতে যাচ্ছেন সামনের দিনগুলোতে নিউজিল্যান্ডের মূল ক্রিকেটারদের একজন।
৯ ম্যাচ, ৫৯৪ রান, ৯৯ গড়, ৮৮ স্ট্রাইক রেট, ২টি সেঞ্চুরি, ৫টি ফিফটি
ভিরাট কোহলি এবার তার ওয়ানডে ক্যারিয়ারের সেরা বিশ্বকাপ কাটাচ্ছেন এটা নিয়ে কোনও সন্দেহই নেই।
এবার স্পর্শ করেছেন সাচিন টেন্ডুলকারের ওয়ানডে সেঞ্চুরির রেকর্ড।
আর ৭৯ রান করতে পারলে সাচিনের এক বিশ্বকাপে সবচেয়ে বেশি রানের রেকর্ডও ভিরাট নিজের করে নিতে পারেন।
৯ ম্যাচ, ৩৯৬ রান, গড় প্রায় ৫০, ১১৪ স্ট্রাইক রেট, ১টি শতক
মাত্র ৪৯ বলে শতক হাঁকিয়ে টুর্নামেন্ট শুরু করেন মারক্রাম। শেষ ১০ ওভারে মারক্রাম ছিলেন দুর্দান্ত, প্রতি ১০০ বলে গড়ে ২৪৪ রান তুলেছেন তিনি এ সময়ে।
প্রতি আড়াই বলে একটি করে বাউন্ডারি হাঁকিয়েছেন তিনি।
বিম্বকাপের প্রথম ৩০ জন সর্বোচ্চ রান সংগ্রাহকদের মধ্যে শতাংশের মধ্যে সবচেয়ে কম ডট বল হজম করেছেন তিনিই, ৩৯.৬%।
৭ ম্যাচ, ৩৯৭ রান, ১৫২ স্ট্রাইক রেট, একটি ডাবল সেঞ্চুরি, একটি সেঞ্চুরি সাথে পাঁচের নিচে ইকোনমি রেটে বল করে ৫ উইকেট
গ্রুপ পর্বে দুই ম্যাচে খেলেননি ম্যাক্সওয়েল, তবু যে কটা ম্যাচ খেলেছেন তিনি এবারের বিশ্বকাপের সেরা এন্টারটেইনার।
দুটি ম্যাচে ১০০ পার করেছেন, দুটি ম্যাচেই ইতিহাস গড়েছেন।
নেদারল্যান্ডসের বিপক্ষে ৪০ বলে ১০০ ছুঁয়ে ম্যাক্সওয়েল হয়েছেন দ্রুততম ওয়ানডে বিশ্বকাপ সেঞ্চুরির মালিক, আর আফগানিস্তানের বিপক্ষে ৯১ রানে ৭ হারানো অস্ট্রেলিয়াকে জিতিয়েছেন তিনি ডাবল সেঞ্চুরি করে।
ওয়ানডে ক্রিকেট ইতিহাসের সেরা ইনিংসগুলোর একটি খেলেছেন ম্যাক্সওয়েল।
এটা অস্ট্রেলিয়ার ক্রিকেট ইতিহাসের প্রথম ডাবল সেঞ্চুরি, ওয়ানডে ক্রিকেট ইতিহাসে দ্বিতীয় ইনিংসে ব্যাট করে প্রথম ডাবল সেঞ্চুরি।
ব্যাট হাতে দেড়শোর বেশি রান, বল হাতে ১৭ উইকেট
দক্ষিণ আফ্রিকার এই বাহাতি ফাস্ট বোলার এবারের টুর্নামেন্টের সেরা অলরাউন্ডারদের একজন।
পাওয়ারপ্লেতে উইকেট নেয়ার ক্ষেত্রে তিনি ছিলেন নিখুত।
আট ম্যাচের পাঁচটিতেই ইয়ানসেন প্রথম দশ ওভারেই দুটি করে উইকেট নিয়েছেন।
২৩ বছর বয়সী ইয়ানসেন সাত নম্বরে ব্যাট করেন, ইংল্যান্ডের বিপক্ষে ৪২ বলে ৭৫ রানের একটি ইনিংসও খেলেছেন।
জাদেজা একজন পুরোদস্তুর অলরাউন্ডার। ব্যাট হাতে ভূমিকা রাখতে পারেন, বল হাতে তিনি রীতিমতো দুর্বোধ্য আর ফিল্ডিংয়ে বিশ্বের সেরাদের একজন।
এবারের বিশ্বকাপে চারের নিচে ইকোনমি রেটে বল করে ১৬ উইকেট নিয়েছেন রাভিন্দ্রা জাদেজা।
স্টিভ স্মিথ, ডেভিড মিলার, হেইনরিখ ক্লাসেনদের মতো বড় উইকেট নিয়েছেন তিনি।
জাদেজা দক্ষিণ আফ্রিকার বিপক্ষে নিয়েছেন পাঁচ উইকেট।
মাত্র চার বার ব্যাট করতে হয়েছে তাকে নয় ম্যাচে, সেই চার বারে তার স্ট্রাইক রেট ছিল ১১৫।
৫ ম্যাচে ১৬ উইকেট, গড় ১০ এর নিচে
ভারতের হয়ে প্রথম চার ম্যাচে শামি কেন একাদশে ছিলেন না এটাই একটা বড় প্রশ্ন।
পরের পাঁচ ম্যাচ খেলে তিনি বিশ্বকাপের শীর্ষ উইকেট শিকারিদের তালিকায় চলে এসেছেন।
প্রতি ১২ বলে একটি উইকেট নিয়েছেন মোহাম্মদ শামি।
নয়টি ম্যাচে সুযোগ পেলে হয়তো তিনিই থাকতেন এক নম্বরে।
৯ ম্যাচে ২২ উইকেট
অস্ট্রেলিয়ার এই লেগ স্পিনার টুর্নামেন্ট শুরু করেছেন পিঠে ব্যথা নিয়ে।
প্রথম দিকে ভুগছিলেন তিনি, পরে টানা তিন ম্যাচে চার উইকেট নিয়েছেন শ্রীলঙ্কা, পাকিস্তান ও নেদারল্যান্ডসের বিপক্ষে।
তবে জাম্পার মতে তার সবচেয়ে স্বস্তিদায়ক বোলিং ছিল ইংল্যান্ডের বিপক্ষে ২১ রানে তিন উইকেট।
আর একটি উইকটে পেলে তিনি স্পিনার হিসেবে এক বিশ্বকাপে মুত্তিয়া মুরালিধরনের সর্বোচ্চ উইকেট নেয়ার রেকর্ড স্পর্শ করবেন।
৯ ম্যাচে ১৭ উইকেট, ওভারপ্রতি রান ৩.৬৫
পিঠের চোট জাসপ্রিত বুমরাহকে অনেক ভুগিয়েছে শেষ দুই বছর। ফিরে এসে দেখালেন যে তিনি ভারতের এই ক্রিকেট দলের জন্য কতোটা মূল্যবান একজন ক্রিকেটার।
ভারত-পাকিস্তান ম্যাচে পাকিস্তানের সেট ব্যাটারদের দুটি ইনসুইংয়ে বোল্ড করে দিয়ে ম্যাচের গতিপথ বদলে দেন বুমরাহ।
এবারের বিশ্বকাপে তার বলে রান নেয়াই একটা চ্যালেঞ্জ হয়ে গিয়েছিল।এবারের বিশ্বকাপে বুমরাহ ওভারপ্রতি সবচেয়ে কম রান দিয়েছেন ৩.৬৫।
শুধু পাওয়ারপ্লের হিসেব করলে বুমরাহ ওভারপ্রতি তিনেরও কম রান দিয়েছেন।

বিশ্বকাপ প্রায় শেষের পথে, এখন কেবল সেমিফাইনালের দুটি ম্যাচ ও ফাইনাল বাকি। অর্থাৎ টুর্নামেন্টের পর্দা নামার আর ৬ দিনের অপেক্ষা।